Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Illum il-Kummissjoni Ewropew ħarġet ir-riżultati ta' stħarriġ tal-Ewrobarometru dwar id-drittijiet tal-passiġġieri fl-Unjoni Ewropea (UE). Skont l-istħarriġ, 43 % taċ-ċittadini tal-UE li vvjaġġaw bl-ajru, bil-ferrovija fit-tul, bil-kowċ jew bil-vapur fl-aħħar 12-il xahar (minn hawn 'il quddiem “il-vjaġġaturi”) jafu li l-UE implimentat drittijiet għall-passiġġieri. Il-Kummissarju għat-Trasport, Adina Vălean, stqarret: “L-Unjoni Ewropea hija l-uniku reġjun fid-dinja fejn iċ-ċittadini huma protetti b'sett sħiħ ta' drittijiet tal-passiġġieri. Madankollu, jeħtieġ li dawk id-drittijiet ikun hemm aktar għarfien dwarhom u fehim tagħhom, u jridu jiġi infurzati. Ir-regoli tagħna għandhom jipprovdu wkoll aktar ċertezza legali lill-passiġġieri u lill-industrija. Għalhekk il-Kummissjoni pproponiet li timmodernizza d-drittijiet tal-passiġġieri bl-ajru u bil-ferrovija.Issa neħtieġu li l-Kunsill u l-Parlament Ewropew jilħqu ftehim fuqhom malajr sabiex jiżguraw li min jivvjaġġa fl-UE jkun effettivament protett." Id-drittijiet tal-passiġġieri huma ddefiniti fil-livell tal-UE. Jiġu applikati mill-fornituri tat-trasport, u jiġu infurzati minn entitajiet nazzjonali. Minħabba d-differenzi minn prattika nazzjonali għal oħra, il-passiġġieri jistgħu jsibuha bi tqila jieħdu stampa ċara ta' x'għandhom jagħmlu u fejn għandhom jirrikorru, aktar u aktar għax il-passiġġieri spiss jaqsmu fruntieri tal-UE huma u jivvjaġġaw. Il-Kummissjoni diġà kattret l-isforzi biex id-drittijiet tal-passiġġieri tagħmilhom iktar ċari, u biex tqajjem iktar kuxjenza dwarhom. Il-Kummissjoni għamlet dan permezz ta' proposti leġiżlattivi għad-drittijiet tal-passiġġieri bl-ajru u bil-ferrovija, permezz ta' linji gwida, u permezz ta' komunikazzjoni regolari dwar ġurisprudenza rilevanti. Il-Kummissjoni varat ukoll kampanja ta' sensibilizzazzjoni. Aktar riżultati mill-istħarriġ Il-passi li jmiss Ir-riżultati tal-istħarriġ se jlaħħmu żewġ proċeduri leġiżlattivi li għaddejjin bħalissa dwar id-drittijiet tal-passiġġieri bil-ferrovija u bl-ajru, kif ukoll evalwazzjonijiet tad-drittijiet tal-passiġġieri b'tal-linja jew bil-kowċ, tad-drittijiet tal-passiġġieri bil-vapur, u tad-drittijiet tal-passiġġieri tal-ajru b'diżabbiltà jew b'mobbiltà mnaqqsa. F'dan il-kuntest se titqies ukoll l-aċċessibbiltà għat-trasport multimodali għal dawn il-passiġġieri, kif ukoll għal vjaġġaturi oħra. Kuntest L-istħarriġ sar bejn id-19 ta' Frar u l-4 ta' Marzu 2019, u fih ġew intervistati 27 973 ċittadin tal-UE. Leġiżlazzjoni tal-UE biex tipproteġi d-drittijiet tal-passiġġieri, u biex tiżgura li dawk id-drittijiet ma jintilfux f'biżibilju ta' regoli nazzjonali, ġiet introdotta għall-mezzi kollha ta' trasport. Din hija sitwazzjoni unika fid-dinja, billi ebda kontinent ieħor ma joffri tali protezzjoni għal kull mezz ta' trasport. Aktar informazzjoni Ir-riżultati sħaħ tal-istħarriġ tal-Ewrobarometru dwar id-Drittijiet tal-Passiġġieri Informazzjoni dwar id-drittijiet tal-passiġġieri tal-UE hija disponibbli fuq is-sit L-Ewropa Tiegħek.